Leírás

Ez a történet arról szól, miért vagy itt a Föld nevű bolygón.

Van benned valami különleges. Valami, amiért megszülettél, hogy olyat tegyél, mint senki e hétmilliárd ember közül.

Vár rád egy élet, amit élned rendeltetett; egy út, amit meg kell tenned. Ez a könyv erről az útról szól.

A világ ma élő legsikeresebb emberei közül tizenketten osztják meg veled látszólag hihetetlen élettörténetüket, feltárva, hogy mindened megvan ahhoz, hogy megvalósítsd legmerészebb álmodat – ha pedig így teszel, betöltöd küldetésed, és a szó szoros értelmében átformálod a világot.

Volt egyszer egy Hős.

Copyright

A fordítás az alábbi kiadás alapján készült:
Rhonda Byrne / HERO

Atria Books, a Division of Simon & Schuster, Inc., 2013

www.thesecret.tv

Fordította

Béresi Csilla

Szerkesztette

Molnár Eszter

Copyright © Making Good LLC., 2013

A THE SECRET és a The Secret logo a Creste LLC által jegyzett védjegy.

Hungarian translation © Béresi Csilla, 2014

Hungarian edition © Neemtree Corporation AG, 2014

Artwork concept and art direction by Nic George for Making Good LLC.

Design by Gozer Media P/L (Australia), www.gozer.com.au, directed by Making Good LLC.

Excerpt from ILLUSIONS: THE ADVENTURES OF A RELUCTANT MESSIAH by Richard Bach,

copyright © 1977 by Richard Bach and Leslie Parrish-Bach.

Used by permission of Édesvíz Kiadó.

Excerpts from COPY THIS! by Paul Orfalea, copyright © 2005 by The Orfalea Family Foundation.

Used by permission of Workman Publishing Co., Inc., New York. All rights reserved.

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem, sem pedig a felelős pénzügyi tervezést. Nem helyettesíthetik a képzett egészségügyi vagy pénzügyi szakemberrel folytatott konzultációt. E könyv tartalma csupán segítséget nyújt egy egészségügyi vagy pénzügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

ISBN: 978-963-529-265-3 (EPUB)

ISBN: 978-963-529-266-0 (MOBI)

Elektronikus verzió

„Íme, próbája annak, hogy földi küldetésed véget ért-e már.
Ha élsz: még nem.”

Richard Bach

Illúziók

Minden hősnek ajánlom

Köszönetnyilvánítás

Minden új vállalkozás egy ötlettel kezdődik, és jókora utat tesz meg a befejezésig. Élvezem ezt az utat a maga váratlan kanyarjaival, meglepetéseivel, izgalmaival és örömeivel. A megtett útra visszanézve nem győzök csodálkozni, milyen sokan segédkeztek tervem keresztülvitelében. A Hős tető alá hozása kezdettől fogva nagy örömöt okozott, és szeretnék köszönetet mondani a következő kivételes embereknek, akik lehetővé tették, hogy kezedbe fogd ezt a kötetet:

A Hős társszerzői a világ minden tájáról érkeztek, hogy tapasztalataikkal lelkesítsenek másokat, és én megtiszteltetésnek érzem, hogy együtt dolgozhatom velük: Liz Murray, Peter Foyo, John Paul DeJoria, Anastasia Soare, Michael Acton Smith, Peter Burwash, Mastin Kipp, G. M. Rao, Pete Carroll, Laird Hamilton, Layne Beachley és Paul Orfalea. Köszönöm, hogy bíztatok bennem, hogy habozás nélkül áldoztatok rám értékes időtökből, és hogy ötlet formájában is megláttátok A Hősben rejlő lehetőséget.

Köszönöm a szerzők asszisztenseinek a mérhetetlenül sok segítséget. A társszerzők alapítványainál és segélyszervezeteinél dolgozó nagyszerű emberek segítségét; köszönöm, hogy részesei lettetek A Hősnek, és lehetővé tettétek, hogy kiemeljük az általatok végzett nagyszerű munkát. Külön köszönet Mayra-Alejandra Garcia, Luca Carp, Bhuvana Chakravarthy, Jaime Davern, Megan McGrath és Tamara Azar részére.

A Titok csapatából Skye Byrne-nel és Paul Harringtonnal együtt alakítottuk ki A Hős szerkezetét, ők vállalták magukra az óriási feladatot, hogy összegyűjtsék a társszerzők szavait, és hasznos tanácsokat adtak az alkotófolyamat során. Külön köszönet Skye-nak a mély megértésért és a csodálatos szerkesztésért; csodás szerkesztői ténykedésed nélkül A Hős nem az lenne, ami.

Glenda Bell, A Hős projektmenedzsere nem csupán összetoborozta a szerzőket, de az interjúkat is ő szervezte meg, és tartotta a kapcsolatot a résztvevők alapítványaival, és Andrea Keir, aki Glendával együtt szorgalmasan dolgozott a tökéletes munkatársak megtalálásán. Köszönöm.

Jan Child, aki A Titok kiadásáért felelt. Köszönet bátorításodért, lelkesedésedért és fáradhatatlan munkálkodásodért, amellyel A Hős kiadásának, grafikájának és weblapos munkálatainak résztvevőit a világ minden táján egységes csapattá formáltad.

A Titok kreatív igazgatója, Nic George. Köszönöm A Hős számára készült csodálatos rajzaidat és eredeti műalkotásaidat, valamint folyamatos ösztönzésedet, hogy írásommal méltó legyek grafikai munkádhoz. Grafikus csapatunk a Gozer Mediánál, Shamus Hoare és Anna Buys, köszönöm újbóli odaadásotokat és tehetségeteket.

Köszönöm az Atria Books, valamint a Simon & Schuster nagyszerű kiadói csapatának könyveim, A Titok és a magam támogatását. Köszönöm, Carolyn Reidy, Judith Curr, Dennis Eulau, Darlene DeLillo, köszönet Sarah Branham szerkesztőm útmutatásáért, köszönöm, Lisa Keim, Eileen Ahearn, Paul Olsewski, Jim Thiel, Daniella Wexler, valamint a korrektorok, Isolde Sauer és Kimberly Goldstein munkáját.

Hálás vagyok, hogy napi rendszerességgel együtt dolgozhatom A Titok csapatával: Donald Zyck, Lori Sharapov, Mark O’Connor, Josh Gold, Jill Nelsen személyi asszisztens, Cori Johansing, Peter Byrne, Chye Lee és Marcy Koltun-Crilley.

Jogászaink Bonnie Eskenazi és Aaron Moss a Greenberg Gluskertől. Örök hála Brad Briannek, a Munger Tolles munkatársának. Laura Reeve és PR-cégünk, az Edelman csapata, köszönöm.

Köszönöm legdrágább barátaimnak és családtagjaimnak, hogy nem szűnően támogatnak és ösztönöznek munkámban, akiknek jelenléte drága kincs az életemben. Köszönöm nektek. És csodálatos szüleimnek – a legjobbak voltatok.

Köszönet lányomnak, Hayleynek, aki arra tanított, hogy az anyagi világon túlmutató válaszokat keressek, és az ő tökéletes alkotásának, Savannah Byrne-Croninnak. Kevin „Kid” McKemynek, a szépséges Oku Dennek, Paul Croninnak szeretetükért és támogatásukért, valamint Angel Martin Velayosnak folytonos spirituális útmutatásáért és bölcsességéért.

Végül, mivel A Hős ötlete egyik este villant föl bennem, mélységes hálával tartozom az Univerzumnak és az Univerzális Elmének, hogy ilyen különleges feladatra ösztönzött, és minden egyes lépés során vezérelt, hogy a könyv végül létrejöhessen a Földön.

Bevezetés

A történet, amelyről a könyv szól, megváltoztatta az életemet, és a történelem folyamán sok más emberét is. Ezt a történetet az idők kezdete óta adják tovább. Különböző formában a világ minden kultúrájában és országában felbukkant, a lényege azonban mindig ugyanaz maradt. A történet egy hősről szól, aki bátran járja útját a Föld nevű bolygón.

A földi környezet kivételesen gyönyörű – hatalmas óceánok, hegységek, dzsungelek, lélegzetelállító partszakaszok, tágas síkságok és lenyűgöző állatok és mindenféle teremtmények töltik meg –, és a természet szépsége mellett ott van a benne lakó emberek minden megtapasztalható öröme is. Ám amiként a hős felfedezi, az élet fölöttébb kemény is a földön az ember számára. A fejlődés fájdalmas a gyermekkortól a serdülőkorig, felnőttkorig és végül az öregségig, és ott van a testi szenvedés, a szegénység és a gyász, végül pedig a halál tapasztalata mindenki számára.

Öröm és szenvedés is van a Föld bolygón, mivel csodálatos világunk a kettőség világa – az ellentétek világa. Mindennek van ellentéte. Van világosság, és van sötétség, közelség és távolság, fent és lent, bal és jobb, meleg és hideg, és ezeket az ellentéteket az élet minden szintjén megtapasztaljuk. Vannak barátok és ellenségek, szerelem és elhidegülés, biztonság és bizonytalanság, gazdagság és szegénység, öröm és bánat, és valamennyi embernek vannak jó és rossz tulajdonságai. A Föld bolygón mindennek megvan a maga ellentétpárja.

Erre a világra akartál leszületni annak nagy örömeivel, nagy szerelmeivel, nagy kihívásaival és nagy szenvedéseivel. Te akartál idejönni, és megtapasztalni a kalandot, milyen ezen a gyönyörű, ám embert próbáló helyen élni. Te döntöttél úgy, hogy semmiféle nehézség nem tántorít el a benned élő hős felfedezésétől. Te akartál végigmenni a Hős Útján… hiszen te vagy ennek a történetnek a hőse.

Nem minden segítség nélkül vágsz neki a Hős Útjának. Mérhetetlenül hatalmas képességekkel jöttél világra, amelyek lehetővé teszik álmaid megvalósítását, és azoknak a megpróbáltatásoknak, akadályoknak és nehézségeknek a leküzdését, amelyekkel találkozol. Ám a Föld bolygó korlátozott, anyagi világában elméd és tudatod is beszűkült, ami azzal jár, hogy elfeledkeztél igaz természetedről, és elfeledkeztél a benned lappangó hatalmas képességekről. Újra fel kell fedezned ezeket önmagad számára.

Hőssé csak akkor válsz, ha végigmész a Hős Útján, és hagyod kifejlődni magadban legmagasabb rendű emberi tulajdonságaidat. Ekkor új cél fogan majd meg szívedben – hogy minden felfedezéseddel segíts mindazokon, akik most indulnak el a Hős Útján.

Olyanokkal fogsz itt találkozni, akik végigjárták már a Hős Útját. A világ minden tájáról összegyűltek, hogy megosszák történetüket és mindent, amit megtapasztaltak, hogy te is elindulhass a Hős Útján.

Liz Murray – Egyesült Államok

Liz Murray drogos szülők gyermekeként nőtt fel New York egyik nyomornegyedében. Kamasz volt, amikor anyja meghalt, és apja idősek otthonába vonult, ő pedig hajléktalan lett. Kimaradt az iskolából, lépcsőházakban aludt, és el-elcsent ezt-azt, hogy éhen ne haljon. Ekkoriban született meg benne álma, miszerint be akart kerülni a Harvardra. Négy évre rá megvalósította álmát, megosztotta másokkal a történetét, ami sikerszerzővé avatta, és ma ő az egyik legkeresettebb motivációs előadó a világon.

G. M. Rao – India

G. M. Rao egy indiai falucskában nőtt fel, ahol nem volt sem villany, sem telefon, és ahol a lakosságnak sorba kellett állnia a fejadagjáért. Noha először megbukott a gimnázium alsó osztályában, Mr. Rao vállalkozni akart, hogy egy nap kis cége és takaros háza legyen. Szerencsére minden új lehetőségre rendkívül nyitott volt. Kezdeti jutafeldolgozó üzeme után Mr. Rao fokozatosan bővítette vállalkozásai körét, mai birodalmában áramfejlesztő telepeket, reptéri és útépítő, városfejlesztő cégeket egyaránt találunk.

Laird Hamilton – Egyesült Államok

Laird Hamilton csonka családban nőtt fel Hawaiion. Kívülállónak, kiközösítettnek érezte magát, és mivel rájött, hogy minél előbb fel kell nőnie, szörfözni kezdett, és olyan helyekre is elmerészkedett, ahová előtte egyetlen szörfös sem. Extrém kalandjai a vízben és azon kívül is számos sérüléssel és csonttöréssel jártak, többször el is tévedt a tengeren. Laird Hamilton mégis valóra váltotta álmát, hogy áttörje annak a határait, amit lehetségesnek vélünk, és a világ egyik leghíresebb nagyhullám-szörföse lett.

Anastasia Soare – Románia

Anastasia Soare családjával a hidegháború tetőpontján menekült el a kommunista Romániából egy jobb élet reményében. Nincstelenül és nyelvtudás nélkül érkezett meg Los Angelesbe, ahol napi tizennégy órát robotolt egy szépségszalonban. Miután Anastasia rájött, hogy az élete csak akkor változik meg, ha először ő maga változtat, úgy döntött, hogy saját üzletet nyit – Beverly Hillsben. Egyedi szemöldökkihúzó módszerével azonnali sikert aratott, és az évek során országossá, majd világméretűvé fejlesztette szemöldökformáló művészetének birodalmát.

Paul Orfalea – Egyesült Államok

Paul Orfalea súlyos diszlexiával és hiperaktivitással küzdötte végig iskolai éveit. Bár lényegében olvasni sem tudott, az IBM-nél is nagyobb vállalat kiépítését tűzte célul maga elé. Olvasási nehézségei leküzdésére éles megfigyelőképességet fejlesztett ki, és ennek a készségének köszönhette, hogy egyszer sorban állva felismerte a szükségletet – az olcsó printelés és fénymásolás iránt. Ebből az ötletből született meg a Kinko’s, amely végül milliárddolláros fénymásoló-vállalattá nőtte ki magát.

Peter Burwash – Kanada

Peter Burwash fiatal jéghokijátékos volt, amikor egy ütközést követően ott maradt a jégen fekve lebénult alsótesttel. Ekkor megfogadta, hogy ha újra járni tud, örökre feladja a hokit. Egy óra múlva, amikor már feltudott állni, szavának állt, összecsomagolt, és profi teniszező lett. Noha soha nem lett élvonalbeli játékos, minden idők egyik legkeresettebb edzőjévé vált, és létrehozta a tenisszel foglalkozó legnagyobb vállalkozást a világon.

Mastin Kipp – Egyesült Államok

Mastin Kippnek a Los Angeles-i zeneipar egyik legfiatalabb kezdő igazgatójaként az egész világ a lábai előtt hevert. Ám egyre elhatalmasodó drogozása és iszákossága végül élete legnagyobb megrázkódtatásához vezetett; kidobták az állásából. Miután minden vagyonát elvesztette, ellenben észhez tért, Mastin elhatározta, hogy újra kitalálja magát; azóta motivációs blogger és szerző lett belőle egyre népszerűbb honlapja, e-mailje és Twitter-oldala, a The Daily Love révén.

Pete Carroll – Egyesült Államok

Pete Carrollnek egyetlen nagy álma volt – a sport és a profi futball. Ez az álom azonban meghiúsult, amikor nem jutott be az országos válogatottba. Ezek után fogalma sem volt, mihez is kezdhetne képességeivel és az életével – amíg rá nem jött, hogy igenis megvalósíthatja álmát, bár olyan módon, amire addig soha nem gondolt. Pete futballedző lett, s noha pályája tele volt buktatókkal, mégis minden idők egyik legösztönzőbb amerikai futballedzőjévé vált, és jelenleg a Seattle Seahawks csapatánál megkapta az év NFL-edzőjének járó díjat.

Michael Acton Smith – Anglia

Egyetemi tanulmányai végeztével Michael Acton Smith gyakorlatilag munka nélkül maradt. Vállalkozni szeretett volna, a bankoktól azonban nem kapott kölcsönt a kezdéshez, ezért anyja adott neki 1000 fontot. Több sikertelen vállalkozás után a csőd szélére került, mégis tudta, hogy legutóbbi ötlete egészen különleges. És igaza lett. A Moshi Monsters nyomban meghódította Angliát, nem sokkal később pedig világjelenség lett a gyermekszórakoztatásban.

Layne Beachley – Ausztrália

Layne Beachley alig hétéves volt, amikor édesanyja tragikusan elhunyt. Nem sokkal később rájött, hogy kiskorában örökbe fogadták. Layne azzal kompenzálta csalódottságát és veszteségérzését, hogy olyan célt tűzött ki maga elé, amely bebizonyítja a világnak, mit ér – világbajnok szörfös lett belőle. Layne Beachley elérte célját, nem egyszer, hanem hétszer nyert világbajnokságot, ami a világ legnagyszerűbb női szörfösévé avatja.

John Paul DeJoria – Egyesült Államok

John Paul DeJoria és a fivére négy és fél évet töltöttek nevelőszülőknél, mert beteg édesanyjuk nem tudott egyszerre dolgozni és rájuk is gondot viselni. Mindketten egy galerihez csapódtak Los Angeles keleti részén, és egy tanár a gimnáziumban megjövendölte, hogy Paulból soha nem lesz semmi. Huszonévesen a kisfiával egy kocsiban laktak, és John Paul csereüvegek gyűjtéséből élt, úgy tűnt hát, hogy a jóslat valóra válik. De John Paul feltette magában, hogy igenis kezd valamit az életével. Miután egymás után háromszor elbocsátották, társult Paul Mitchell-lel, és mindössze 700 dollárnyi tőkével elkezdték hajápoló szereket forgalmazó vállalkozásukat. A John Paul Mitchell Systems jelenlegi éves bevétele az 1 milliárd dollárt is meghaladja.

Peter Foyo – Egyesült Államok

Peter Foyo emigráns szülei keményen dolgoztak a megélhetésükért. Már kiskorában olyan jövőről ábrándozott, ahol a városokat napelem működteti, és a telefonok hordozhatók. Amikor idősebb lett, arról álmodott, hogy olyan kiterjedt és sikeres vállalkozása lesz, amellyel ő lesz a legjobb latin amerikai üzletember. Bárki képtelenségnek tartotta volna ezeket az álmokat, Peter azonban mégis megvalósította, amikor alig harminchárom évesen a mexikói Nextel Communications telekommunikációs óriásvállalt elnöke lett.

Ami engem illet, a szüleim egyszerű ausztrál munkások voltak. Korai éveimben nem voltak nagyszabású terveim, mert nem hittem, hogy valaha is lehetőségem adódna a megvalósításukra. Hanem azután 2004-ben az életem egyszer és mindenkorra megváltozott, amikor nyomára jutottam egy titoknak, és nagyszabású álom kerített hatalmába – hogy ezt az általam felfedezett titkot megosszam az egész világgal. 2006-ban napvilágot látott A Titok című film és könyv, amelyek meghódították a világot, több tíz millió emberhez jutottak el.

Ha te is olyan vagy, mint én voltam egykor, és soha nem mertél nagyot álmodni, mert nem bíztál a megvalósulásban, tudd meg, hogy az előtted álló út során mindenre rálelsz majd, amire álmod valóra váltásához – bármilyen lehetetlennek látszik is – szükséged van.

Ez a te történeted. Ez a te életcélod. Ezért születtél a Föld nevű bolygóra – hogy elindulj a Hős Útján, és felfedezd a benned élő hőst. Az itt kapott mérhetetlen értékű bölcsességgel és saját nagyhatalmú képességeiddel felfegyverkezve valóra válthatod álmaidat, és rátalálhatsz arra az igazi és tartós boldogságra, amelyet mind olyan elszántan keresünk. Bárhol tarts is az életedben, akármilyen idős legyél is, soha nem késő az álmodat követni.

Első rész

AZ ÁLOM

Felhívás kalandra

Mindennel dacolva

Senki nem született tökéletes életbe. Ha így volna, nem kellene megküzdened semmiért, és nem törekednél arra, hogy valami nagyot alkoss. Egyáltalán, álmaid sem lennének. Körülményeidtől, családi életedtől és iskoláztatásodtól függetlenül azért születtél ide, hogy valóra váltsd álmaidat, és bárhol tartasz is most, mindennel el vagy látva a sikerhez!

ANASTASIA SOARE

ALAPÍTÓ – ANASTASIA BEVERLY HILLS

A nulláról kezdtem. Igazán, igazán a nulláról. Nem volt pénzünk. Nem beszéltem a nyelvet. Sejtelmem sem volt, milyen az élet egy nyugati országban – sem a mentalitásról, sem az anyagi viszonyokról. Egy csekket sem tudtam megírni, mert Romániában ilyen nem volt. A szó szoros értelmében az ábécével kezdtem.

PAUL ORFALEA

ALAPÍTÓ – KINKO’S

Nem sokan buknak meg másodikos korukban, de nekem sikerült. Sehogyan sem ment a fejembe az ábécé. Nem tudtam olvasni. Folyton valami baj volt velem. Képtelen voltam uralkodni magamon. Túl hevesvérű voltam. Végül tizenhat évesen kirúgtak a gimnáziumból.

Minél nehezebbek a körülményeink, és minél több akadályt kell leküzdenünk, e körülmények annál inkább álmunk megtalálására serkentenek.

PETER FOYO

ELNÖK – NEXTEL COMMUNICATIONS MEXICO

Szüleim bevándorlók voltak az Egyesült Államokban, és a nulláról kezdtük. Emlékszem, kilátszott a bokám a nadrágomból. Apám ezredes volt abban az országban, ahonnan jött, az Államokban azonban kéménypucolásra adta a fejét.

LAIRD HAMILTON

NAGYHULLÁM-SZÖRFÖS

Rasszista környéken nőttem fel, ahol megvetettek a származásom miatt.

„Minden hátrányom megvan, ami a sikerhez kell.”

Larry Ellison

Az Oracle Corporation társalapítója

JOHN PAUL DEJORIA

TÁRSALAPÍTÓ – JOHN PAUL MITCHELL SYSTEMS

Huszonhárom éves voltam, a fiam meg két és fél, amikor a feleségem elhagyott. Háromhavi lakbérrel tartoztunk, ezért kitettek minket. Végül a kocsinkban aludtunk. Abból éltünk, hogy visszavittem az összegyűjtött üdítős üvegeket.

Nehéz elhinni, hogy John Paul DeJoria ilyen időszak után hozta létre rendkívül sikeres vállalkozását, a John Paul Mitchell Systemst. Olyan életet teremtett magának, amelynek semmi köze a kezdetekhez, és mindehhez olyan jellemvonásaira támaszkodott, amelyek benned is megvannak.

G. M. RAO

GÉPÉSZMÉRNÖK, ALAPÍTÓ – GMR GROUP

A nulláról kezdtem. A falunk kicsi volt – mindössze 5000 ember. Nem volt sem telefon, sem villany. A család egyetlen palack jeges vízen osztozott, a havi cukor- és tejadagért pedig sorba kellett állnunk.

Akárhová születsz is, Indiába, Ausztráliába, az Egyesült Államokba, Franciaországba vagy Szingapúrba, kezdeti körülményeid nem határozzák meg későbbi életedet. Egyetlen emberi képesség vagy tulajdonság sem hiányzik belőled álmaid valóra váltásához. Minden megvan benned ahhoz, hogy az legyél, és azt tedd, amit akarsz, még ha látszólag nincs is erre esélyed.

PETE CARROLL

NFL-EDZŐ – SEATTLE SEAHAWKS

Minekutána befejeztem a focit az egyetemen, országos, majd világbajnok csapatokkal próbálkoztam. Aztán az utolsó sérülésem teljesen kikészített. Nem tudtam, mit kezdjek magammal, hiszen addig az egész életem a sportról szólt. Hirtelen azzal néztem szembe – hogyan tovább?

Miután életveszélyesen megsérült egy hokimeccs során, Peter Burwash versenyszerűen teniszezni kezdett, de nem kapott profi besorolást, és nem aratott sikert bajnokságokon. Minden pénze elfogyott, egy csupor mogyoróvajon és kétnapos száraz kenyéren élt, amelyet úgy osztott be, hogy öt napig kitartson. Hétévi teniszezés után kénytelen-kelletlen visszavonult, és újra olyan helyzetben találta magát, amelyben a siker esélye a minimumra csökkent.

PETER BURWASH

TENISZEDZŐ, ALAPÍTÓ – PETER BURWASH INTERNATIONAL

Amikor megalapítottuk tenisszel foglalkozó cégünket, tizenhat ilyen vállalat volt már a színen. Alig volt tőkém, anyagi támogatásom és nevem a teniszvilágban. Az első néhány évben még szék sem volt az irodában, úgyhogy a tanácskozások során a földön ültünk.

Nem a külső körülmények döntik el, valóra tudod-e váltani vágyaidat vagy sem. Nem számít sem a pénz, sem az iskolázottság, sem az, hogy kit ismersz, sem a tapasztalatok. A lényeg, hogy ráébredj képességeidre, és hogy tudd, hogyan háríthatsz el a segítségükkel minden külső akadályt. Az összes sikeres ember így járt el, és te is meg tudod csinálni.

MICHAEL ACTON SMITH

ALAPÍTÓ – MIND CANDY

Volt egy barátom, Tom, akivel az egyetemen ismerkedtünk meg, és elhatároztuk, hogy együtt fogunk üzleti vállalkozásba. Nemigen volt rá pénzünk; valójában még az egyetemről is maradtak adósságaink. Úgy tettünk szert a cégalapításhoz szükséges készpénzre, hogy jelentkeztünk egy új fájdalomcsillapító gyógyszer tesztelésére. Fejenként 400 fontot kaptunk érte. Anyám elszörnyedt. Azt hiszem, ezért is állt mellénk. 1000 fontot kaptunk tőle fejenként, Tom szülei pedig rendelkezésünkre bocsátották a padlásukat.

Tíz éve egész jól ment sorom, egyre feljebb jutottam a szamárlétrán a tévénél, aztán hirtelen egyik csapás érte a másikat, és néhány hónapon belül az életem mindenestől összeomlott körülöttem. Mélyen elkeseredtem, ám ugyanekkor fedeztem fel azt a titkot is, amelyből film és az első könyvem született. Ha egész életed látszólag porrá is ég, a hamvakból új élet születhet.

MASTIN KIPP

MOTIVÁCIÓS SZERZŐ, ALAPÍTÓ – THE DAILY LOVE

Amikor először érkeztem Hollywoodba, zenei menedzser szerettem volna lenni. Nem jött be a számításom – Hollywood nem arról ismert, hogy könnyű lenne itt boldogulni. Drogozni és inni kezdtem, és mélypontra jutottam. Egyetlen hét leforgása alatt a befektetőim visszaléptek, szakítottam az üzlettársammal, a szobatársam háromnapi haladékot adott a kiköltözésre, köszvényes lett a lábfejem, lerobbant a derekam, és szakítottunk a lánnyal, akivel jártam. Az életem a szó szoros értelmében egy hét alatt szétesett. Igen hosszú és fáradságos utazás kezdődött, amelyért nagyon hálás vagyok, hogy átéltem, de nem csinálnám újra. Akkor úgy éreztem, hurrikánba kerültem, de aztán azt gondoltam: Mi van, ha az ég küldte ezt a vihart?

LIZ MURRAY

HARVARD-HALLGATÓ, ÍRÓ, ELŐADÓ

Volt idő, amikor mindenem megvolt, hanem azután elvesztettem ezt a sok mindent. Anyám meghalt, apu elidegenedett tőlem, és otthonba vonult, a nagybátyám pedig – talán ő őrködött legjobban fölöttem – egyik napról a másikra távozott az élők sorából. Hajléktalan lettem. Minden, ami régen körülvett, hirtelen eltűnt. Emlékszem, azt éreztem, ha az élet a legrosszabbra fordulhat, akkor akár a legjobbra is várhatok, mivel a változások szemlátomást igen gyorsan követik egymást.

Az élet igen kemény körülményeket produkálhat, ahogy Liz Murray esetében is, de ezek a körülmények ébresztettek benne égő vágyat is, hogy New York utcái után bekerüljön a Harvardra. Amikor ilyen égető vágy sarkall, hogy valami legyél vagy valamit csinálj, ez hatalmas erőt ad a látszólag lehetetlen helyzetek és korlátok leküzdésére.

Ha tudatára ébredsz álmaidnak, ráébredsz a benned élő nagyszerűségre is. A nagyság nem azt jelenti, hogy ezüstkanállal a szádban születsz. Vágyaid nyomába eredni és felfedezni a benned élő hőst, ez a nagyság.

Elhívatásod

Minden egyes ember, aki erre a világra született vagy születik majd, valamiféle csak rá jellemző tehetséggel vagy képességgel rendelkezik. Ez a különleges adottságod egyúttal az elhívatásod is. Noha egyetlen ember sem születik nélküle, sokan élik le anélkül az életüket, hogy ráébrednének elhívatásukra, vagy megélnék azt.

Rhonda Byrne-ről

Rhonda A Titok című filmmel kezdte a maga utazását, amelyet milliók láttak a földön. Ezt A Titok című könyv követte, e világhírű bestseller, amelyet 50 nyelvre fordítottak le, és amelyből több mint 25 millió példány fogyott világszerte.

A Titok több mint 200 hétig szerepelt a New York Times bestseller-listáján.

A USA Today nemrégiben az elmúlt 15 év legsikeresebb 20 könyve közé sorolta.

A 2010-ben megjelent Az Erő és a 2012-es A Varázslat szintén a New York Times bestsellere lett.